Sklep Sveta

z dne 29. januarja 2001

o zaključku posvetovalnega postopka s Haitijem na podlagi člena 96 Sporazuma o partnerstvu AKP-ES

(2001/131/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sporazuma o partnerstvu AKP-ES, podpisanega v Cotonouju dne 23. junija 2000, v nadaljnjem besedilu "Sporazum AKP-ES", ki se predčasno izvaja na podlagi Sklepa št. 1/2000 [1] Sveta ministrov AKP-ES z dne 27. julija 2000, in zlasti člena 96 Sporazuma,

ob upoštevanju notranjega sporazuma o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma AKP-ES, ki se začasno uporablja na podlagi Sklepa 2000/771/ES [2] predstavnikov vlad držav članic z dne 18. septembra 2000, in zlasti člena 3 sporazuma,

ob upoštevanju predloga Komisije,

ob upoštevanju naslednjega:

(1) Z neizvajanjem volilnega zakona Haitija so bili kršeni bistveni elementi iz člena 9 Sporazuma AKP-ES.

(2) V skladu s členom 96 Sporazuma AKP-ES so 26. septembra 2000 potekala posvetovanja z državami AKP in Haitijem, na katerih so haitske oblasti pojasnile svoje stališče.

(3) Na Haitiju še vedno ne podpirajo demokratičnih načel.

(4) Zato je treba sprejeti ukrepe v smislu "ustreznih ukrepov" iz člena 96(2)(c) Sporazuma AKP-ES –

SKLENIL:

Člen 1

Posvetovanja, začeta s Haitijem, na podlagi člena 96 Sporazuma AKP-ES, se zaključijo.

Člen 2

Ukrepi, opisani v pismu iz Priloge, se sprejmejo kot "ustrezni ukrepi" iz člena 96(2)(c) Sporazuma AKP-ES.

Člen 3

Ta sklep začne veljati na dan sprejetja.

Velja do 31. decembra 2001.

Ponovno se pregleda najkasneje do 31. decembra 2001.

Člen 4

Ta sklep se objavi v Uradnem listu Evropskih skupnosti.

V Bruslju, 29. januarja 2001

Za Svet

Predsednik

M. Winberg

[1] UL L 195, 1.8.2000, str. 46.

[2] UL L 317, 15.12.2000, str. 375.

--------------------------------------------------

PRILOGA

Pismo, ki ga je treba nasloviti na Vlado Haitija

Spoštovani,

Evropska unija pripisuje velik pomen členu 9 Sporazuma AKP-ES. Demokratična načela in pravna država, na katerih temelji partnerstvo AKP-EU, so bistveni elementi Sporazuma in tako predstavljajo temelj naših odnosov.

V tem duhu je Unija pazljivo spremljala volilni proces na Haitiju in je zaskrbljena zaradi nepravilnosti, navedenih v poročilu misije opazovalcev Organizacije ameriških držav, zlasti zaradi neizvajanja volilnega zakona med volitvami senatorjev po prvem krogu.

Zato je Unija v svoji izjavi z dne 12. julija 2000 izrazila bojazen zaradi volilnega procesa in nakazala, da bi neupoštevanje njene zaskrbljenosti lahko imelo posledice za sodelovanje s Haitijem.

Svet Evropske unije je zato 2. avgusta 2000 sklenil, da haitske oblasti in države AKP povabi k posvetovanju, da bi temeljito preučili razmere in poiskali načine za njihovo ureditev.

Ta posvetovanja so potekala v Bruslju 26. septembra, obravnavana pa so bila številna odločilna vprašanja. Haitske oblasti, ki jih je zastopala njegova ekscelenca gospod Fritz Longchamp, zunanji minister, so obrazložile svoje stališče in predstavile svojo analizo razmer.

Vendar pa ta izmenjava mnenj ni privedla do napredka pri iskanju zadovoljive rešitve za vprašanja, ki jih je izpostavila Unija, ki je nato sestavila začasne sklepe, ki so izražali obžalovanje, da njena zaskrbljenost ni bila upoštevana, in predvidevali možnost ustreznih ukrepov, kot je opredeljeno v Sporazumu AKP-ES. V svojih sklepih je Unija tudi nakazala, da se zaveda resnih družbenih in gospodarskih razmer v državi ter pomembnosti tega, da ne kaznuje haitskega prebivalstva.

Sedaj je Svet Evropske unije v skladu s svojimi začasnimi sklepi z dne 26. septembra sklenil, da zaključi posvetovanja, začeta na podlagi člena 96 Sporazuma AKP-ES. Svet Evropske unije je tako sklenil, da bo sprejel naslednje ustrezne ukrepe na podlagi člena 96(2)(c):

(a) druga tranša nacionalnega okvirnega programa v okviru osmega ERS v višini 44,4 milijonov EUR ne bo na razpolago;

(b) opustitev neposredne proračunske pomoči. To v glavnem vpliva na programe strukturnega prilagajanja in varnost preskrbe s hrano;

(c) preusmeritev preostalih sredstev prve tranše nacionalnega okvirnega programa v okviru osmega ERS na projekte, ki imajo neposredno korist za prebivalce Haitija, da se okrepi civilna družba in zasebni sektor, in za katere je verjetno, da bodo podpirali demokratizacijo in okrepili pravno državo;

(d) priprave na načrtovanje devetega ERS s strani delegacije Komisije na Haitiju, ki se bo po potrebi posvetovala s haitsko vlado. Razen če Svet Evropske unije ne sklene drugače, ne bo prišlo do uradnega obvestila o dodelitvi sredstev, dokler velja ta sklep.

Cilj Unije ostaja ne kaznovati haitskih prebivalcev in obenem sporočiti njeno neodobravanje neizpolnjevanja temeljnih demokratičnih načel. Pazljivo bo spremljala razvoj dogodkov v zvezi s spoštovanjem temeljnih demokratičnih svoboščin in človekovih pravic. Ponovno izraža svojo pripravljenost za vključitev v okrepljen politični dialog in prispevanje k procesu demokratizacije. V ta namen je pripravljena pred 31. decembrom 2001 ponovno pregledati ta sklep, če bi prišlo do spodbudnega razvoja dogodkov, vendar si pridržuje pravico do nadaljnjih ukrepov, če ne bo izboljšanja.

Za Komisijo

Za Svet

--------------------------------------------------